SASTANAK RADNE SKUPINE 21.veljače 2022.

MINISTARSTVO TURIZMA I SPORTA

Na temelju članka 71. stavka 6. Zakona o pružanju usluga u turizmu („Narodne novine“, br. 130/17, 25/19, 98/19, 42/20 i 70/21), uz prethodno mišljenje ministra nadležnog za obrazovanje, ministrica turizma i sporta donosi 
  
PRAVILNIK
O STRUČNOM ISPITU ZA TURISTIČKE VODIČE
 
I.	OPĆE ODREDBE
  
Članak 1.
Ovim Pravilnikom propisuje se ispitni program stručnog ispita za turističkog vodiča, ispitni predmeti i broj nastavnih sati, sastav ispitne komisije, uvjete koje mora ispunjavati nastavno osoblje te način polaganja ispita.

Članak 2.
Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Članak 3.
(1) 	Stručni ispit za turističkog vodiča sastoji se od općeg i od posebnog dijela. Stručni ispit provodi se sukladno ispitnom programu propisanim ovim Pravilnikom, a polaže se provjerom stečenih ishoda učenja na pismenom i usmenom ispitu. 
(2) 	Posebni dio stručnog ispita polaže se zasebno za svaku regiju određenu posebnim propisom kojim se uređuje popis zaštićenih cjelina (lokaliteta).
(3)  	Posebnom dijelu stručnog ispita mogu pristupiti kandidati koji su položili opći dio stručnog ispita.
(4) 	Iznimno od stavka 3. ovoga članka, posebnom dijelu stručnog ispita može pristupiti kandidat koji je turistički vodič državljanin države ugovornice Ugovora o Europskom gospodarskom prostoru i Švicarske Konfederacije, koji ispunjava uvjete sukladno posebnom propisu kojim se uređuje priznavanje inozemnih stručnih kvalifikacija iz područja turizma. 

Članak 4.
(1)	Stručni ispit se provodi na hrvatskom jeziku i latiničnom pismu.
(2)	Nastava se provodi na način kako je propisano posebnim propisom kojim je uređeno obrazovanje odraslih osoba. 

II.	ISPITNI PROGRAM
Članak 5.
Opći dio stručnog ispita obuhvaća sljedeće ishode učenja: 
a) 	prikazati društveno-kulturna, politička, povijesna, zemljopisna, ekonomska i druga obilježja Republike Hrvatske uključivo i u globalnom i europskom kontekstu, s posebnim naglaskom na noviju povijest i tijek Domovinskog rata i zaštićenu prirodnu baštinu  
b) 	prezentirati kolektivna i osobna dostignuća u arhitekturi, književnosti, kiparstvu, slikarstvu, glazbi i drugim umjetničkim poljima, običaja, folklora, tradicija uključujući i svakodnevnu kulturu života i rada  
c) 	provesti proces interkulturalnog komuniciranja u kontekstu specifičnih oblika komuniciranja pri vođenju turista 
d) 	upotrijebiti osobne prezentacijske i interpretacijske tehnike u različitim uvjetima i prostorima pri vođenju turista 
e) 	osmisliti sadržaj tumačenja i itinerar obilaska za različite vrste turista prema dobi, posebnim potrebama, interesu i razini obrazovanja u različitim uvjetima i prostorima pri vođenju turista
f) 	upravljati  grupnom dinamikom, kretanjem u vremenu i prostoru, konfliktima i kriznim situacijama pri vođenju različitih grupa turista i na različitim lokacijama 
g) 	organizirati pružanje usluga u okvirima ekonomskih, pravnih, etičkih, radnih, sigurnosnih i drugih činitelja koji utječu na poslove turističkog vodiča.   

Članak 6.
Posebni dio stručnog ispita, obuhvaća ishode učenja vezano uz turističke cjeline (lokalitete) zna području regije za koju se polaže ispit i to:  
a) 	interpretirati povijesni razvoj, događaje, lokalitete i utjecaj povijesnih osoba, uključujući noviju povijest i tijek Domovinskog rata, ako se radi o području ratnih djelovanja tijekom Domovinskog rata, na području za koji se izvodi posebni dio programa 
b) 	protumačiti prirodno okruženje područja za koje se izvodi posebni dio programa u smislu geoloških, klimatskih, hidrografskih i bio-geografskih značajki prostora, a naročito zaštićene prirodne baštine 

c) 	prezentirati kulturno okruženje područja za koje se izvodi posebni dio programa u smislu kolektivnih i osobnih dostignuća u arhitekturi, književnosti, kiparstvu, slikarstvu, glazbi i drugim umjetničkim poljima, običaja, folklora, tradicija uključujući i svakodnevnu kulturu života i rada 
d) 	predstaviti društveno okruženje područja za koje se izvodi posebni dio programa u smislu ekonomskih, političkih, demografskih, obrazovnih, znanstvenih, sportskih, zabavnih i drugih značajki, dostignuća i ustanova 
e) 	osmisliti sadržaj tumačenja i itinerar obilaska za različite vrste turista prema dobi, posebnim potrebama, interesu i razini obrazovanja na zaštićenim cjelinama (lokalitetima) regije
f) 	upravljati  grupnom dinamikom, kretanjem u vremenu i prostoru, konfliktima i kriznim situacijama pri vođenju različitih grupa turista na zaštićenim cjelinama (lokalitetima) regije

III.	ISPITNI PREDMETI I BROJ NASTAVNIH SATI 

Članak 7.
(1)	Ispitni program općeg dijela stručnog ispita obuhvaća sljedeće predmete:
a) 	Osnove turizma i uvod u turističko poslovanje, osnove ekonomije (marketing, istraživanje, planiranje i dorada vođenih tura, kontrola kvalitete i izvještaji), pojam razvoj destinacije i održivi turizam 
b)	 Pravni i politički sustav EU, osnove turističkog zakonodavstva, propisi o zdravlju i sigurnosti, ponašanje u izvanrednim situacijama 
c) 	 Osnove svjetske povijest i kulture, vjerski i filozofski pokreti 
d)	 Osnove svjetske geografije i geologije, turistički zemljopis  
e)	 Povijest umjetnosti 
f)	 Kultura govorenja i pisanja, povijest književnosti 
g)	 Operativno tehnički poslovi 
h)	 Tehnike i vještine vođenja- prezentacijske vještine, tehnike komunikacije, upravljanje grupom, posebno sa grupom osoba s posebnim potrebama 
(2)	Broj nastavnih sati za predmete iz stavka 1. ovoga članka iznosi ukupno 85 sati predavanja i 25 sati vježbi na terenskoj nastavi, od toga: 
- za predmet pod a) - 10 sati predavanja, 
- za svaki predmet pod b) i h) - 5 sati predavanja, 
- za svaki predmet pod c), d) i e) - 15 sati predavanja,
- za svaki predmet pod f) i g) - 10 sati predavanja 
- za predmeti pod g) - 5 sati vježbi
- za predmet pod h) - 20 sati vježbi.
(3)	Provjera stečenih ishoda učenja za predmete iz stavka 1. ovoga članka provodi se: 
- za predmete od a) do f) - pismenim i usmenim ispitom
- za predmete pod d) i e) - izradom seminarskog rada
- za predmet pod f) - javnim usmenim izlaganjem seminarskog rada iz predmeta d) ili e) u predavaonici
- za predmet pod h) - prezentacijom seminarskog rada iz predmeta d) ili e) u simuliranim uvjetima vođenja (na mjestu, pješačke ture i u vozilu).
(4) Uspješna usvojenost ishoda učenja je preduvjet pristupanju završnom ispitu općeg dijela stručnog ispita.

Članak 8.
(1)	Ispitni program posebnog dijela stručnog ispita odnosi se na osobitosti regije i zaštićenih cjelina (lokaliteta) utvrđenih posebnim propisom kojim se uređuje popis zaštićenih cjelina (lokaliteta) te obuhvaća sljedeće predmete:
a)	Politička, socijalna i ekonomska povijest regije, slavne povijesne ličnosti 
b)	Kulturno povijesni spomenici, arhitektura i umjetnost regije, slavne ličnosti 
c)	Geografija i geologija, demografija, flora i fauna, ekologija, vrijeme i klima regije 
d)	Hrvatska književnost i jezik, običaji, folklor, slavne povijesne ličnosti regije  
e)	Destinacijski management – unaprjeđenje ponude, gospodarstvo, nematerijalna baština, eno-gastronomija, folklor, priredbe, zabava, rekreacija, sport, razvoj itinerara 
f)	Terenska nastava - uključuje terenski obilazak većine zaštićenih lokaliteta uz posjet muzejima, galerijama, povijesnim i arheološkim područjima, područjima od arhitektonskog i kulturnog značaja, uključujući svetišta i područja prirodne baštine.
(2)	Broj nastavnih sati za predmete iz stavka 1. ovoga članka iznosi ukupno 40 sati predavanja i 10 sati vježbi na terenskoj nastavi po županiji, od toga:
- za svaki predmet pod a), b) i c) - 8 sati predavanja, 
- za predmet pod d) - 6 sati predavanja, 
- za predmet pod f) - 10 sati predavanja
- za predmet pod f) - 10 sati vježbi po županiji.
(3) Uz broj nastavnih sati iz stavka 2. ovoga članka, za predavanja gostiju predavača, broj nastavnih sati iznosi:
- iz udruge branitelja iz Domovinskog rata - najviše 5 sati
- predstavnika nacionalnog parka ili parka prirode - najviše 5 sati.

(4)	 Provjera stečenih ishoda učenja za predmete iz stavka 1. ovoga članka provodi se kako slijedi: 
- za predmete od a) do d) - pismenim i usmenim ispitom
- za predmet pod e) - usmenim ispitom i izradom seminarskog rada
- za terensku nastavu pod f) obvezna je nazočnost kandidata na 70% održane terenske nastave i demonstracija vještina putem prezentacije seminara iz predmeta pod e) u simuliranim uvjetima vođenja (na mjestu, pješačke ture i u vozilu).
(5) Uspješna usvojenost ishoda učenja je preduvjet pristupanju završnom ispitu posebnog dijela stručnog ispita.

IV.	NASTAVNO OSOBLJE
Članak 9.
(1)	Za provedbu nastave iz predmeta iz članka 7. a) do f) i članka 8. a) do e) ovoga Pravilnika, visoko učilište, osim zaposlenika i vanjskih suradnika učilišta, može angažirati i druge stručne osobe iz područja obuhvaćenih stručnim ispitom.
(2)	Za provedbu programa iz članka 7. g) i h) te članka 8. f) ovoga Pravilnika visoko učilište može angažirati turističke vodiče, koji imaju radno iskustvo od najmanje 5 godina na području turizma, pri čemu turistički vodiči moraju imati položeni posebni dio stručnog ispita za sve ili većinu županija koje čine regiju za koju se provodi program.
(3)	Kao goste predavače iz članka 8. stavka 3. ovoga Pravilnika visoko učilište angažirat će članove udruga branitelja iz Domovinskog rata koje predloži ministarstvo nadležno za branitelje odnosno predstavnike nacionalnog parka ili parka prirode koje predloži ministarstvo nadležno za zaštitu okoliša. 

V.	ISPITNA KOMISIJA
Članak 10.

(1)	Ispitna komisija sastoji se od predsjednika i četiri člana.
(2)	Ispitnu komisiju čine po jedan predstavnik udruga turističkih vodiča, udruga turističkih agencija, ministarstva nadležnog za turizam, nastavnika visokih učilišta, te stručnjaka iz područja društvenih ili humanističkih znanosti za područja lokaliteta iz nadležnosti ispitne komisije.
(3)	Predsjednik i članovi ispitne komisije moraju ispunjavati uvjete iz članka 9. stavaka 1. i 2. ovoga Pravilnika. 

(4)	Predsjednika i članove ispitne komisije imenuje ministar nadležan za turizam (u daljnjem tekstu: ministar). Visoko učilište Ministarstvu dostavlja obrazloženi prijedlog za imenovanje članova ispitne komisije koji sadrži dokaze o ispunjavanju uvjeta iz stavaka 2. i 3. ovoga članka, osim za člana komisije koji je predstavnik Ministarstva

Članak 11.
Predsjednik ispitne komisije rukovodi radom ispitne komisije te se brine da se rad ispitne komisije odvija u skladu s odredbama ovog Pravilnika. 

Članak 12.

(1)	Komisija ima tajnika kojeg imenuje ministar na prijedlog visokog učilišta.
(2)	Tajnik komisije obavlja administrativne poslove, a osobito predlaže raspored polaganja ispita, sastavlja popis prijavljenih kandidata i provjerava ispunjavaju li kandidati uvjete za pristupanje polaganju stručnog ispita, provjerava oslobođenja od polaganja dijela posebnog dijela stručnog ispita te obavlja ostale administrativne poslove vezane uz organizaciju i provedbu stručnog ispita.

VI.	PRIJAVA ZA ISPIT

Članak 13.
Visoko učilište na svojim mrežnim stranicama objavljuje oglas o održavanju stručnog ispita za turističkog vodiča, koji obvezno mora sadržavati podatke o vremenu i mjestu održavanja stručnog ispita, roku i načinu prijave te dokazima koji se prilažu uz prijavu. 

Članak 14.
(1) 	Prijavu za polaganje stručnog ispita za turističkog vodiča podnosi kandidat u roku i na način određen u oglasu visokog učilišta.
(2) 	Kandidat je u prijavi dužan navesti prijavljuje li polaganje općeg i posebnog dijela stručnog ispita, ili samo općeg dijela stručnog ispita, ili samo posebnog dijela stručnog ispita, te regiju za koju polaže poseban dio stručnog ispita.
(3)	Uz prijavu za polaganje stručnog ispita, kandidat je dužan priložiti:  
1. dokaz o najmanje završenoj srednjoj školi 
2. dokaz o plaćenoj naknadi za pristup stručnom ispitu kojom se podmiruju troškovi polaganja ispita
3. dokaz o položenom općem dijelu stručnog ispita, ako se kandidat prijavljuje za polaganje samo posebnog dijela stručnog ispita. 
(4)	Iznimno od stavka 3. ovoga članka, u svrhu oslobađanja od obveze polaganja posebnog dijela stručnog ispita za zaštićene cjeline (lokalitete) koji pripadaju županiji koja je sastavni dio regije za koju se izvodi posebni dio stručnog ispita, kandidat, uz dokaze iz stavka 3. ovoga članka, prilaže i dokaz o položenom posebnom dijelu stručnog ispita za tu županiju.
(5) 	Iznimno od stavka 3. ovoga članka, kandidat državljanin države ugovornice Ugovora o Europskom gospodarskom prostoru i Švicarske Konfederacije koji ispunjava uvjete za pružanje usluga turističkog vodiča sukladno posebnom propisu kojim se uređuje priznavanje inozemnih stručnih kvalifikacija, uz prijavu prilaže dokaz o ispunjavanju uvjeta sukladno posebnom propisu.

VII.	POLAGANJE STRUČNOG ISPITA PRED ISPITNOM KOMISIJOM

Članak 15.
(1)  Pred ispitnom komisijom polaže se završni ispit za opći i posebni dio stručnog ispita. 
(2) Završni ispit polaže se za opći i za posebni dio u pisanom i usmenom obliku, za svaki dio ispita i za svaku regiju zasebno. 
(3) Pisani dio završnog ispita za opći dio sastoji se od izrade završnog rada u kojem će kandidat razraditi itinerar jednodnevnog izleta za određenu grupu turista na izabranoj destinaciji. 
(4) Pisani dio završnog ispita za posebni dio sastoji se od izrade završnog rada u kojem će kandidat razraditi itinerar jednodnevnog izleta za određenu grupu turista na izabranoj destinaciji, koja pripada regiji za koju se polaže završni ispit i mora obuhvaćati zaštićene cjeline (lokalitete).  
(5) Usmeni dio stručnog ispita sastoji se od sažete prezentacije završnog rada pred ispitnom komisijom uz simulaciju vođenja turista i usmenog odgovaranja na općenita pitanja ispitne komisije o turističkoj destinaciji.
Članak 16.
(1)	Kandidat za prolazak mora usvojiti više od 50 posto pojedinog ishoda učenja propisanih člancima 5. i 6. ovoga Pravilnika. 
(2)	Ocjena uspjeha na završnom ispitu je „POLOŽIO“ ili „NIJE POLOŽIO“.
(3)	Ocjenu ispita ispitna komisija donosi jednoglasno. 
Članak 17.
(1)	O provođenju ispita sastavlja se zapisnik za svakog kandidata posebno. Završni rad prilaže se zapisniku i predstavlja njegov sastavni dio.

(2)	Zapisnik vodi tajnik ispitne komisije, a potpisuju ga predsjednik i članovi komisije.
Članak 18.
(1)	O položenom stručnom ispitu za turističkog vodiča visoko učilište izdaje uvjerenje. 
(2) 	Uvjerenje o položenom ispitu obavezno sadrži podatke o kandidatu (ime i prezime, datum i mjesto rođenja, osobni identifikacijski broj) podatak o položenom općem i/ili posebnom dijelu stručnog ispita uz navođenje područja županija koje su sastavni dio regije za koje je posebni dio položen, datumu polaganja stručnog ispita, broju i datumu izdavanja uvjerenja te potpis predsjednika i tajnika komisije.
(3) 	Uvjerenje se izdaje u roku od petnaest dana od dana polaganja ispita, u tri primjerka, od kojih se dva dostavljaju kandidatu, a jedan ostaje u arhivu visokog učilišta.
Članak 19.
Na obradu osobnih podataka tijekom provođenja stručnog ispita primjenjuju se propisi kojima se uređuje područje zaštite osobnih podataka.

VIII.	TROŠKOVI POLAGANJA ISPITA
Članak 20.
(1)   Troškove stručnog ispita snosi kandidat. 
(2)  Visinu naknade troškova stručnog ispita utvrđuje visoko učilište i objavljuje u oglasu o provođenju  stručnog ispita. 
Članak 21.
(1) Predsjednik, članovi i tajnik ispitne komisije te predavači odnosno ispitivači ispitnog programa za turističkog vodiča imaju pravo na naknadu.
(2) Visinu naknade iz stavka 1. ovoga članka određuje visoko učilište posebnom odlukom.

IX.	PRIJELAZNE I ZAVRŠNE ODREDBE

Članak 22.
(1)	Visoko učilište koje je do stupanja na snagu ovoga Pravilnika započelo s organizacijom i provođenjem stručnog ispita za turističkog vodiča prema Pravilniku o stručnom ispitu za turističke vodiče i ispitnom programu za turističke pratitelje (Narodne novine, br. 50/08. i 120/08.) može provesti stručni ispit prema ispitnom programu propisanom tim Pravilnikom najkasnije u roku od 90 dana od završetka predavanja za stručni ispit.  
(2) Za kandidate koji su polože opći dio stručnog ispita sukladno stavku 1 ovoga članka  smatra se da su položili opći dio stručnog ispita sukladno ovom Pravilniku.  

Članak 23.
(1)	Kandidati koji su  položili ispite za vodiče po županijama prema Pravilniku o stručnom ispitu za turističke vodiče i ispitnom programu za turističke pratitelje (Narodne novine, br. 50/08. i 120/08.) oslobođeni su obveze polaganja posebnog dijela stručnog ispita za zaštićene cjeline (lokalitete) koji pripadaju tim županijama. 
Članak 24.
Danom stupanja na snagu ovoga Pravilnika prestaje važiti Pravilnik o stručnom ispitu turističke vodiče i ispitnom programu za turističke pratitelje (Narodne novine, br. 50/08. i 120/08.).
Članak 25
Ovaj Pravilnik stupa na snagu tridesetog dana od dana objave u „Narodnim novinama“. 
  

								   M I N I S T R I C A

